Predkladacia správa

Na základe úlohy B.1 uznesenia vlády SR č. 30/2004 vypracovalo Ministerstvo zdravotníctva  Slovenskej republiky Analýzu výdavkov/nákladov správnych fondov zdravotných poisťovní so zameraním na zvyšovanie hospodárnosti vynakladaných prostriedkov a systém odmeňovania zamestnancov jednotlivých poisťovní.

	Predkladaná správa analyzuje vývoj tvorby a použitia správnych fondov zdravotných poisťovní z hľadiska ich použitia so zameraním na vývoj miezd v jednotlivých poisťovniach za rok 2003. Pri spracovaní materiálu sme vychádzali z údajov poskytnutých zdravotnými poisťovňami. 

	Tvorba správnych fondov zdravotných poisťovní predstavovala za rok 2003 sumu podľa normatívu 2 970 150 tis. Sk, pričom skutočný príjem správnych fondov bol  2 289 159 tis.  Sk. 

	Vzhľadom na účinnosť zákona NR SR č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov, navrhuje minister zdravotníctva zrušiť úlohu  B.1 uznesenia vlády SR č. 30 zo 14. januára 2004 – ročne vyhodnocovať vývoj tvorby a použitia správnych fondov zdravotných poisťovní so zameraním na zvyšovanie hospodárnosti vynakladaných prostriedkov a systém odmeňovania pracovníkov a  správu o tom predkladať na rokovanie vlády a úlohu  B.1  uznesenia  vlády SR  č. 905  zo  dňa  21.  augusta  2002  „postupovať podľa opatrení uvedených v prílohe č. 1 predloženého materiálu:“ B.1.3 – ročne vyhodnocovať gestorskými ministerstvami vývoj tvorby a použitia správnych fondov so zameraním na zvyšovanie hospodárnosti vynakladaných prostriedkov a systém odmeňovania pracovníkov uvedených inštitúcií; materiál predkladať na informáciu vláde SR.

Ministerstvo zdravotníctva predložilo materiál na medzirezortné pripomienkové konanie. Vyhodnotenie medzirezortného pripomienkového konania je súčasťou materiálu.
	
Materiál je informatívneho charakteru, nelegislatívnej, resp. nekoncepčnej povahy, obsahujúci faktografické údaje zdravotných poisťovní. Materiál sa člení na textovú časť s prehľadmi a tabuľkovú časť s grafmi. Materiál nezasahuje do pôsobnosti iných orgánov, ani z neho nevyplývajú týmto orgánom nijaké úlohy. 

	Predkladaný materiál nezakladá nároky na štátny rozpočet ani na rozpočty verejných fondov. Rovnako z neho nevyplývajú nároky na zamestnanosť.